**36η ΕΝΟΤΗΤΑ**

**ΟΙΚΟΓΕΝΕΙΑ**

 Είναι ομάδα ανθρώπων που συνδέονται με δεσμούς αίματος και ζουν κάτω από την ίδια στέγη. Αποτελεί βασικό κύτταρο του κοινωνικού οργανισμού. Μέσα σε αυτήν καλλιεργούνται όλα τα αγαθά για ατομική και κοινωνική ευημερία. Ωστόσο, είναι γνωστό πως ο πανάρχαιος αυτός θεσμός διέρχεται κρίση, κλυδωνίζεται, όπως άλλωστε όλοι οι κοινωνικοί θεσμοί με την πάροδο του χρόνου. Έτσι, η οικογένεια έχει αλλάξει μορφή, δομή και ρόλο.

**Ιστορική τοποθέτηση:** Η οικογένεια είναι πανάρχαιος θεσμός. Παλιότερα επικρατούσε η «εκτεταμένη» οικογένεια, που εκτός από τους γονείς και τα παιδιά περιελάμβανε και άλλους συγγενείς τους κάτω από την ίδια στέγη. Στη σύγχρονη κοινωνία υπάρχει η «πυρηνική» οικογένεια, που αποτελείται από τους γονείς και τα παιδιά τους, που δεν είναι έγγαμα. Η οικογένεια είναι η πρώτη και η μικρότερη μορφή κοινωνικής οργάνωσης και κοινωνικής συμβίωσης των ανθρώπων. Απ’ αυτήν διαμορφώθηκαν τα γένη, οι φυλές, τα έθνη και από τα έθνη η ανθρωπότητα.

**Η πατριαρχική οικογένεια:** Η παραδοσιακή – πατριαρχική οικογένεια ήταν ανδροκρατούμενη και είχε ως αρχηγό τον πατέρα, ο οποίος είχε όλες τις πρωτοβουλίες και ευθύνες και περιόριζε την ελευθερία των μελών της. Η οικογένεια ικανοποιούσε όλες τις ανάγκες της ζωής όλων των μελών της, όπως αγωγή και μόρφωση παιδιών, ψυχαγωγία, τροφή, αλλά και περίθαλψη στην αρρώστια στα ηλικιωμένα μέλη της. Η οικογένεια φρόντιζε να λύσει τα κάθε είδους προβλήματά της χωρίς τη βοήθεια ή τη φροντίδα του κράτους.

**Η σύγχρονη πυρηνική οικογένεια:** Στη σύγχρονη κοινωνία, όπου επικρατεί η συζυγική πυρηνική οικογένεια (γονείς και τα παιδιά) τις περισσότερες ανάγκες – λειτουργίες τις έχει αναλάβει το ίδιο το κράτος. Έτσι αναλαμβάνει την οργάνωση της δημόσιας εκπαίδευσης, την ιατρική περίθαλψη (νοσοκομεία, γηροκομεία, ασφαλιστικοί οργανισμοί, κ.ά.), ακόμα και την ψυχαγωγία με τα πολλά κέντρα ψυχαγωγίας (αθλητικές εγκαταστάσεις, βιβλιοθήκες, κ.ά.).

**Μονογονεϊκή οικογένεια:** Η μονογονεϊκή οικογένεια αποτελεί μια σχετικά νέα μορφή οικογένειας. Αποτελείται από τον έναν από τους δύο γονείς, πατέρα ή μητέρα, και τα παιδιά. Η ύπαρξή της είναι αποτέλεσμα της αύξησης του αριθμού των διαζυγίων μεταξύ των ζευγαριών, αλλά και της απόκτησης παιδιών εκτός γάμου. Σε αυτήν την περίπτωση ο ρόλος του υπάρχοντος γονέα καθίσταται ακόμη πιο δύσκολος, καθώς είναι αυτός υποχρεωμένος να επωμιστεί όλες τις ευθύνες που βαρύνουν στις άλλες οικογένειες και τους δύο γονείς.

**Οι αλλαγές στη δομή της σύγχρονης οικογένειας**

Κάποτε η οικογένεια, το νοικοκυριό, αποτελούσε παραγωγική μονάδα. Σήμερα περισσότερο προετοιμάζει ή επηρεάζει την επαγγελματική επιλογή και την καταναλωτική συμπεριφορά των μελών της. Στις σύγχρονες συνθήκες, η παραδοσιακή οικογένεια υφίσταται ή πιέζεται από πολλές αλλαγές. Η χειραφέτηση της γυναίκας, η έξοδός της από τον «οίκο» και η συμμετοχή της στην παραγωγή, η μόρφωση, τα δικαιώματά της αλλάζουν τους υφιστάμενους μέχρι σήμερα ρόλους στο σπίτι. Η σύγχρονη οικογένεια χάνει ολωσδιόλου παλαιότερες λειτουργίες της, ενώ άλλες περιορίζονται – όπως η διαπαιδαγώγηση – και ανατίθενται σε άλλους φορείς. Οι δύο μεταβολές αντανακλώνται στο ρόλο αλλά και στη συμπεριφορά των παιδιών. Οι νέοι νιώθουν πιο ελεύθεροι και διεκδικούν ωριμότερα τα δικαιώματά τους.

 Η οικογένεια αποτελεί, όλο και συχνότερα, ελεύθερη επιλογή δύο ανθρώπων, περιορίζονται οι σκοπιμότητες που άλλοτε εξυπηρετούσε. Παράλληλα μικραίνει σε αριθμό μελών, αποτελείται μόνον από τους συζύγους και τα λίγα – στις δυτικές κοινωνίες – παιδιά τους.

 Η επιστημονική πρόοδος, ειδικά στην ιατρική και στη βιολογία, επηρεάζει θεαματικά τον οικογενειακό θεσμό, επιμηκύνει την αναπαραγωγική ηλικία, επιτρέπει τον αυστηρό προγραμματισμό, δίνει λύσεις όπου υπάρχουν φυσικές αδυναμίες.

 Πολλές, όμως, από τις μεταβολές, γίνονται και αιτίες κρίσης του θεσμού. Βέβαια, δεν είναι αιτίες απειλητικές, που οδηγούν στην κατάρρευση, είναι όμως παράγοντες, που πιέζουν τον θεσμό, ώστε να ανανεωθεί. Η γυναικεία χειραφέτηση, η ωριμότητα των νέων, η αποστέρηση της οικογένειας από παραδοσιακούς ρόλους προκαλούν εντάσεις και συγκρούσεις, κλυδωνισμούς όσο η οικογένεια εμμένει σε συντηρητικές αρχές.

**Ποια αγαθά προσφέρει η οικογενειακή ζωή**

**Στον ηθικό – ψυχολογικό τομέα**

* Προσφέρει τη στοργή, την αγάπη, την τρυφερότητα, την ασφάλεια, την τροφή, την προστασία, τη γαλήνη, την αποδοχή και την ηρεμία, πολύτιμα στοιχεία για την ομαλή ψυχική ανάπτυξη του νεαρού ατόμου και την κοινωνική του εξέλιξη.
* Καλλιεργεί ψυχικές αρετές όπως τη σιγουριά, την αυτοπεποίθηση, που θα το βοηθήσουν να διαμορφώσει προσωπική άποψη για όσα μαθαίνει στη ζωή.
* Ηθικοποιεί το άτομο διδάσκοντας τις ηθικές αξίες – αρχές της ζωής, της αγάπης, της δικαιοσύνης, της ελευθερίας, της αλήθειας, ώστε να διαμορφώσει ένα υγιές σύστημα αξιών. Η οικογένεια και η ζωή μέσα σ’ αυτή μαθαίνουν στο άτομο πώς θα αναπτύξει σωστή σχέση με το χρήμα και το βοηθούν να αντιληφθεί τη συμβολή της εργασίας στη ζωή.
* Παρέχει πρότυπα και προβάλλει ιδανικά, για να σχηματίσει το νεαρό μέλος ένα ιδεολογικό υπόβαθρο επάνω στο οποίο θα στηρίξει τη στάση του απέναντι στην εργασία, στην κοινωνία, στη ζωή γενικότερα.

**Στον πνευματικό τομέα**

* Εξασφαλίζει πνευματικά εφόδια στα παιδιά (μόρφωση, ξένες γλώσσες, πανεπιστημιακές σπουδές).
* Μαθαίνει στο παιδί να χρησιμοποιεί τη γλώσσα, του μεταδίδει γνώσεις, λύνει τις απορίες του, ικανοποιεί την περιέργειά του, ασκεί και εξελίσσει τις δεξιότητές του.
* Φέρνει σε επαφή το νέο με τον κόσμο της τέχνης. Το θέατρο, ο κινηματογράφος, η μουσική, η λογοτεχνία, είναι, συνήθως, οι πρώτες μορφές τέχνης που γνωρίζει το άτομο στη μικρή ηλικία. Αποκτά καλλιτεχνικά ενδιαφέροντα, καλλιεργείται η αισθητική αντίληψη.
* Ωθεί το παιδί στην ενασχόληση με τον αθλητισμό και στην ανάπτυξη υγιούς στάσης απέναντί του. Έτσι, στρέφεται σε γνήσιες μορφές ψυχαγωγίας.
* Μέσα στην οικογένεια το άτομο θα καλλιεργήσει τις νοητικές του λειτουργίες, όπως την κρίση, την φαντασία, τη μνήμη, την αντίληψη, την παρατηρητικότητα, προϋποθέσεις απαραίτητες για την πνευματική του ολοκλήρωση.

**Στον κοινωνικό τομέα**

* Η οικογένεια είναι η πρώτη κοινωνική μονάδα στην οποία εντάσσεται ο άνθρωπος. Ασκεί μεγάλη επίδραση και γι’ αυτό αποτελεί το βασικότερο φορέα κοινωνικοποίησης.
* Μέσα στους κόλπους της οικογένεια το άτομο αναπτύσσει την κοινωνικότητά του. Μαθαίνει στα παιδιά τους κανόνες της κοινωνικής συμπεριφοράς, γιατί ενσαρκώνει πρότυπα, αξίες. Συνηθίζει στην πειθαρχία και στην υπακοή προς τους μεγαλύτερους και τους νόμους, γνωρίζει τους θεσμούς. Προετοιμάζει το άτομο να γίνει υπεύθυνο και ενεργό μέλος της κοινωνίας.
* Καλλιεργεί κοινωνικές αρετές: αγάπη, συνεργασία, πειθαρχία, άμιλλα, που το βοηθούν να προσαρμοστεί σε ευρύτερες ομάδες (σχολείο, αθλητικές ομάδες, φιλικές σχέσεις).
* Όταν η οικογένεια βασίζει τη λειτουργία της στις αρχές του διαλόγου, της ισότητας και της συλλογικότητας, διαπλάθει δημοκρατικές προσωπικότητες.
* Με τη σωστή αγωγή βοηθά το νεαρό άτομο στον επαγγελματικό προσανατολισμό και στην επαγγελματική αποκατάσταση, για να συνδεθεί ομαλά με το σύνολο. Έτσι συντελείται αρμονικά η κοινωνικοποίησή του.
* Αναπτύσσει την οικολογική συνείδηση, την αγάπη για το περιβάλλον. Μεταδίδει επίσης αρχές υγιεινής ζωής και κανόνες ασφαλούς διαβίωσης.
* Η οικογένεια καλλιεργεί και ενισχύει την εθνική συνείδηση, διδάσκει τις παραδόσεις, τα ήθη, τα έθιμα, ώστε το νεαρό μέλος να γνωρίσει και να αγαπήσει τον ελληνικό πολιτισμό, να ενισχυθεί η φιλοπατρία του. Αυτό θα το βοηθήσει να διαμορφώσει υγιή στάση στα πλαίσια της πολυπολιτισμικής κοινωνίας.

**Η έλλειψη της οικογένειας ή όταν δε λειτουργεί σωστά:** Η έλλειψη οικογένειας σημαίνει έλλειψη οργανωμένης κοινωνίας, ανυπαρξία εθνών, πρωτόγονη κατάσταση, ζωή ζούγκλας. Όταν η οικογένεια δεν είναι σωστή, έχουμε καταστρεπτικά αποτελέσματα για το άτομο και την κοινωνία: ανηθικότητα, ναρκωτικά, απαισιοδοξία, βία, αναρχία, εγκληματικότητα και διεστραμμένες προσωπικότητες.

**Γιατί η οικογένεια σήμερα διέρχεται κρίση**

* **Οι οικονομικές αλλαγές διαμορφώνουν ένα νέο κοινωνικό πλαίσιο** μέσα στο οποίο οι ανθρώπινες σχέσεις χαρακτηρίζονται από χαλαρότητα, ατομικισμό και φιλαυτία. Οι νέοι, που διαπλάθουν την προσωπικότητά τους σε αυτήν την πραγματικότητα, αρνούνται να δεχθούν τις παραδοσιακές αξίες που προβάλλει, ακόμη, η ελληνική οικογένεια και σχετίζονται κυρίως με τον παιδοκεντρικό χαρακτήρα της. Συγκεκριμένα:
1. Οι νέοι ωριμάζουν πιο γρήγορα και διεκδικούν ελευθερίες νωρίτερα, σε σχέση με τις προηγούμενες γενιές. Οι γονείς δεν είναι διατεθειμένοι να τις εκχωρήσουν θεωρώντας πως τα παιδιά δε διαθέτουν ωριμότητα, ώστε να τις αξιοποιήσουν. Η αντιπαλότητα οδηγεί σε αναπόφευκτη σύγκρουση.
2. Συχνά οι γονείς εκδηλώνουν τάσεις χειραγώγησης. Ασκούν πίεση για υψηλές σχολικές επιδόσεις, επιβάλλουν τις δικές τους επιθυμίες και προσπαθούν να πραγματώσουν τα δικά τους όνειρα μέσω των παιδιών τους.
3. Η παρεμβατική διάθεση του Έλληνα γονέα παραμένει ακόμη κι όταν το παιδί του δημιουργήσει οικογένεια. Αυτή η στάση πολύ συχνά είναι αιτία για συγκρούσεις – ακόμη και για διάλυση της οικογένειας.
* **Η υπερβολική ελευθερία,** όπως και η υπερβολική αυστηρότητα, των γονέων δημιουργούν προβλήματα στην ανάπτυξη της υγιούς σχέσης γονέα – παιδιού.
* **Η αποδυνάμωση της οικογένειας** από πολλές λειτουργίες της, όπως η αγωγή, η εκπαίδευση, η περίθαλψη, χαλαρώνει τη σχέση αλληλεξάρτησης μεταξύ των μελών της.
* **Η ιδεολογική διάσταση μεταξύ γονέων – παιδιών** και η κρίση της αυθεντίας επιμηκύνουν το χάσμα και προκαλούν έλλειψη συνεννόησης.
* **Η εξίσωση των δύο φύλων,** η οικονομική ανεξαρτησία που απέκτησε η γυναίκα από τη συμμετοχή της στην εργασία, καθώς και τα ίσα δικαιώματα απασχόλησης και αμοιβής της, προκάλεσαν βαθιές αλλαγές και επανατοποθέτηση των ρόλων του ζευγαριού μέσα στην οικογένεια. Επιπλέον, ο πολλαπλός ρόλος της γυναίκας (μητέρα, σύζυγος, νοικοκυρά, εργαζόμενη) είναι ένας αγώνας που δεν αναγνωρίζεται.
* **Η οικονομική ανεξαρτητοποίηση των νέων,** η αποδέσμευση από την οικογενειακή στέγη εξαιτίας σπουδών ή εργασίας προκαλεί ψυχρότητα μεταξύ των μελών της οικογένειας.
* **Η σύγχρονη εποχή,** με όλα της τα γνωρίσματα, ασκεί αρνητική επίδραση στην επικοινωνία μεταξύ των μελών της. Συγκεκριμένα:
1. Η τεχνολογική πρόοδος, η αστυφιλία και ο συνωστισμός που κυριαρχούν σήμερα στη ζωή μας, αυξάνουν την κρίση. Ο ξενόφερτος τρόπος ζωής, η κρίση αξιών, τα νέα ήθη που εισάγουν τα ΜΜΕ, ο μοντερνισμός, ο υλικός ευδαιμονισμός, καλλιεργούν τον ατομικισμό και χαλαρώνουν τους δεσμούς και το ψυχικό δέσιμο των μελών της οικογένειας. Η έλλειψη εσωτερικής επικοινωνίας είναι το φυσικό επακόλουθο.
2. Η υπερεργασία και η έλλειψη ελεύθερου χρόνου περιορίζουν το διάλογο και την επικοινωνία. Ωστόσο, ακόμη κι όταν υπάρχει χρόνος, τα μέλη της οικογένειας αναλώνονται σε επουσιώδεις ασχολίες, όπως η τηλεόραση, που καταργεί το διάλογο και νεκρώνει την επικοινωνία.
* Η δημιουργία οικογένειας, όταν δεν είναι καρπός ώριμης σκέψης και απόφασης και όταν δεν έχει προηγηθεί συμφωνία μεταξύ των συντρόφων για το λόγο της κοινής τους πορείας, είναι καταδικασμένη σε αποτυχία.
* Η **οικονομική κρίση** υπονομεύει την ευρυθμία της οικογένειας. Η επαγγελματική και οικονομική αστάθεια των γονέων, αλλά και η έλλειψη επαγγελματικής αποκατάστασης των νέων προκαλούν αρνητικά αισθήματα (άγχος, εκνευρισμό) που διοχετεύονται στην οικογένεια.

**Συνέπειες**

* Σημειώνεται αύξηση των διαζυγίων, μείωση των γάμων, υπογεννητικότητα.
* Παρατηρείται έκλυση αξιών και αρχών, αυξάνονται τα φαινόμενα μοναξιάς, αλλοτρίωσης, περιθωριοποίησης, με αποτέλεσμα να χάνεται η κοινωνική συνοχή, να επικρατούν οι απρόσωπες σχέσεις, να τραντάζεται το κοινωνικό οικοδόμημα. Συχνά τα παιδιά των διαλυμένων οικογενειών προσπαθούν να εκτονωθούν με μορφές νόθης ψυχαγωγίας, ενώ άλλοτε αναπτύσσουν παραβατικές συμπεριφορές. Αναπτύσσονται, έτσι, φαινόμενα κοινωνικής παθογένειας (βία, κλεψιά, εγκληματικότητα…), αφού οι περισσότεροι κακοποιοί προέρχονται κυρίως από προβληματικές και διαλυμένες οικογένειες.
* Ένα διαζύγιο ενδέχεται να προκαλέσει ψυχολογικά τραύματα στο παιδί που θα το οδηγήσουν σε προβλήματα κοινωνικής προσαρμογής.
* Οι γονείς στην προσπάθειά να αντισταθμίσουν την απουσία τους από τη ζωή των παιδιών τους, παραχωρούν ελευθερίες, προσφέρουν χρήματα και δώρα, με αποτέλεσμα να καλλιεργούν στα παιδιά το ωφελιμιστικό πνεύμα και τον καταναλωτισμό.

**Προϋποθέσεις για την αντιμετώπιση της κρίσης**

* **Συνειδητοποίηση της αναγκαιότητας** της οικογένειας στη σύγχρονη εποχή, ότι ο θεσμός της είναι απαραίτητος και αναντικατάστατος στη διαπαιδαγώγηση και κοινωνικοποίηση των νέων μελών της.
* Επίλυση των διαφόρων άνδρα – γυναίκας με **αμοιβαίες υποχωρήσεις** και με διάλογο, ώστε να επικρατήσει η κατανόηση, ο αμοιβαίος σεβασμός, η εκτίμηση, η ισοτιμία, η αναγνώριση της προσωπικότητας του άλλου, καθώς και οι αρμονικές σχέσεις ανάμεσα σε όλα τα μέλη της οικογένειας για τη σωστή της λειτουργία.
* Κρίνεται απαραίτητο να συνειδητοποιήσουν οι γονείς ότι:
1. Είναι οι μόνοι υπεύθυνοι για τη σωστή αγωγή, την ηθική και πνευματική στάθμη των παιδιών τους και γι’ αυτό οφείλουν να γίνονται ηθικά πρότυπα για τα παιδιά τους.
2. Πρέπει να αφήνουν ελεύθερο το παιδί, αλλά όχι ασύδοτο και απειθάρχητο, να ικανοποιήσει τους στόχους της παιδικής ηλικίας.
* **Η αξία του θεσμού της οικογένειας** και η προσφορά της, καθώς και η αντιμετώπιση των προβλημάτων που την υπονομεύουν (καταναλωτισμός, κρίση αξιών) είναι ωφέλιμο να προωθούνται μέσω του σχολείου.
* **Η πολιτεία μπορεί να συνδράμει με την εξασφάλιση οικονομικής βοήθειας** και ειδικών επιδομάτων στις οικογένειες, με ιδιαίτερη μέριμνα για τις περιπτώσεις εκείνες που οι γονείς πλήττονται από την ανεργία.

**Πώς μπορούμε να φανταστούμε την οικογένεια στο μέλλον**

Η οικογένεια παραμένει ισχυρή ως θεσμός στην ελληνική κοινωνία. Η αύξηση του ποσοστού των διαζυγίων και η κρίση που διέρχεται δε σημαίνει ότι κινδυνεύει να χαθεί. Στο μέλλον είναι πιθανό να αλλάξει δομή και λειτουργία, ώστε να συμπορευτεί αρμονικά με την εξέλιξη της κοινωνίας και να υπηρετήσει επιτυχώς το στόχο της.

**Η οικογένεια στη σύγχρονη μεταβιομηχανική κοινωνία**

*Στο σύνολό τους οι σχέσεις που διαπλάσσονται στους κόλπους της σύγχρονης οικογένειας είναι ειλικρινέστερες και στενότερες και όλο το κλίμα που επικρατεί μεταξύ των μελών της είναι ένα κλίμα συντροφικότητας, φιλίας και αμοιβαίου σεβασμού. Οι σύντομες σκέψεις μας επιτρέπουν να συμπεράνουμε ότι οι απαισιόδοξες αντιλήψεις για τη σύγχρονη οικογένεια, οι αυστηρές επικρίσεις της, οι αμφιβολίες για το μέλλον της δεν είναι δικαιολογημένες. Βέβαια, η μετάβαση στη μεταβιομηχανική κοινωνία προκάλεσε πολλά ρήγματα στο οικοδόμημα της παλαιότερης πατριαρχικής ηθικής και επηρέασε, όπως ήταν φυσικό, τη μορφή και το περιεχόμενο των οικογενειακών σχέσεων. Πάντως η επίδραση αυτή, αν αφήσουμε κατά μέρος ορισμένα βλαβερά συμπτώματα τα οποία όμως έχουν περιορισμένη έκταση, είχε στο σύνολό της ευεργετικά αποτελέσματα για τον θεσμό της οικογένειας και συνέβαλε και συμβάλλει, σε τελευταία ανάλυση, στην εξυγίανσή του και στη στήριξή του πάνω σε νέες και στερεότερες βάσεις.*

Γ. Μιχαηλίδης – Νουάρος, Ομοτ. Καθηγητής πανεπιστημίου